Source: http://www.bihon.ro/oradea-vs-timisoara-in-semifinale/1041350
Timestamp: 2018-12-15 13:50:15+00:00

Document:
Oradea vs Timisoara in semifinale - BIHON
Oradea vs Timisoara in semifinale
16. ianuarie 2012 14:33
Turneul Final Four al Cupei României la baschet masculin va avea loc la Bucureşti.
La sediul FR Baschet a avut loc luni tragerea la sorţi a semifinalelor turneului Final Four al Cupei României, care a stabilit următorul program: CSM Oradea – BC Timişoara, respectiv CSM Bucureşti – BC U Piteşti. A urmat apoi licitaţia deschisă pentru atribuirea organizării turneului, care a fost adjudecată de echipa CSM Bucureşti. Turneul Final Four va avea loc la Bucureşti, în perioada 17-18 februarie, licitaţia fiind câştigată pentru suma de 44.000 lei.
„Am avut ghinion la tragerea la sorţi, care ne-a hărăzit adversarul cel mai bine cotat de la turneul final, BC Timişoara. Timişoara este considerată principala favorită la câştigarea Cupei, dar aceasta nu înseamnă că este dinainte câştigătoare. Noi ne vom juca şansele şi sperăm să avem evoluţii cât mai bune la turneul final”, ne-a declarat managerul CSM Oradea, Şerban Sere.
Antrenorul Cristian Achim afirmă însă că nu a avut preferinţe pentru tragerea la sorţi. „Nu se poate spune că BCM U Piteşti sau CSM Bucureşti ar fi fost adversare mai accesibile. Toate echipele calificate în această fază sunt la fel de puternice. În ceea ce priveşte licitaţia, victoria Bucureştiului este surprinzătoare. Din păcate, un lucru este sigur, la Bucureşti vor fi mult mai puţini spectatori faţă de câţi ar fi fost la Oradea sau Timişoara. Din punctul nostru de vedere, este mai bine că nu vom întâlni BC Timişoara chiar la ei acasă, unde ar fi fost mult mai greu de învins. Avem şansele noastre, suntem o echipă care poate juca la victorie în faţa oricărui adversar din campionatul intern”, a spus Cristian Achim.
Taguri: baschet, csm oradea, final four

References: CSM 
 CSM 
 CSM 
 CSM 
 CSM 
 csm